钦定古今图书集成/理学汇编/字学典/第079卷 > 《跋韩魏公与欧阳文忠公帖》前人
## 钦定古今图书集成/理学汇编/字学典/第079卷 > 《跋韩魏公与欧阳文忠公帖》前人

张敬夫尝言：“平生所见王荆公书，皆如大忙中写，不
知公安得有如许忙事。”此虽戏言，然实切中其病。今
观此卷，因省平日得见韩公书迹，虽与亲戚卑幼亦
皆端严谨重，略与此同，未尝一笔作行草势。盖其胸
中安静详密，雍容和豫，故无顷刻忙时，亦无纤芥忙
意，与荆公之躁扰急迫正相反也。书札细事，而于人
“之德性，其相关有如此者”，熹于是窃有警焉。因识其
语于左方。庆元丁巳十月庚辰。